**3.1 Država, demokracija in državljanstvo Republike Slovenije**

**3.1.1 Kaj so politika, država in politična socializacija?**

**Politika – različni pomeni in opredelitve**

Vse prevečkrat lahko slišimo, da je politika nekaj, kar je nepotrebno in odveč. Še več, politika je največkrat označena z besedami in frazami, kot so prepiranje, boj za stolčke, skrb za lastne interese in celo korupcija. Prepoznamo torej lahko, da ima politika v splošni podobi negativno konotacijo. K vprašanju negativne podobe se bomo še vrnili, vendar se je smiselno najprej vprašati, kaj sploh je politika. Če pomislimo, kako bi opredelili politiko, se lahko kaj hitro znajdemo v zagati. Beseda, ki jo tako pogosto slišimo in uporabljamo, ima veliko pomenov, ki pa se zdijo hkrati izmuzljivi ali neoprijemljivi. Zato je smiselno, da jo najprej skušamo razložiti.

Razlago lahko začnemo kar s problematiziranjem splošne oznake politike kot področja ali načina delovanja, kjer gre za iskanje lastne koristi in sebičnost. Eden od vidnejših političnih teoretikov Harold Lasswell je politiko, v slogu njene prevladujoče podobe, opredelil kot »kdo dobi kaj, kdaj in kako«. Vidimo lahko, da ta opredelitev politiko naslavlja kot areno, kjer potekajo odločitve o tem, kako se porazdeljujejo viri (finančni in drugi), odloča se, kdo jih bo dobil, in tudi, kaj bo dobil. Lasswellovo definicijo so interpretirali tudi tako, da je z njo želel pokazati politiko kot aktivnost elit, ki jih ženejo politični položaji, porazdeljevanje ali pridobivanje (finančnih in drugih) virov ter premagovanje političnih tekmecev.

Takšna podoba in razlaga politike še zdaleč nista edini. Mnogi bi trdili, da je ta pogled pravzaprav povsem nasproten tistemu, kar je bistvo politike, in sicer delovanje za uresničevanje skupnega dobrega. Že pogled k mislecem antične Grčije, na primer k Aristotelu, nam nakaže, da je politiko razumel kot urejanje zadev mestne državice, polisa, katere cilj je dobro življenje državljanov. Vsekakor pa Aristotel ni bil edini politični mislec, ki je videl ključno vlogo politike pri uresničevanju dobrega življenja in skupnega dobrega določene družbe ali politične skupnosti. Toda po drugi strani ni enostavnega odgovora, kako ta ideal uresničiti. Ljudje – skupine in posamezniki – imamo namreč različne poglede na to, kako družba deluje, kaj je skupno dobro in za katere cilje bi si morali vsi prizadevati. Prav tako nimamo enakih mnenj glede načinov, kako priti do določenega cilja. Ker med nami obstajajo razlike, ker imamo različne interese in različne vrednote, so konflikti med nami neizbežni. Čeprav se jih verjetno vsi želimo izogibati in jih preprečevati, pa je hočeš nočeš treba sprejeti dejstvo, da bodo v družbi vedno obstajala razhajanja v pogledih, vedno bomo našli nekoga, ki se z nami ne bo strinjal. Toda to ne pomeni, da zaradi razlik v interesih, pogledih, vrednotah in načelih v družbi ne moremo sodelovati, iskati skupnega jezika in s tem premoščati konfliktov. In prav slednje je mogoče razumeti kot glavno aktivnost, ko govorimo o politiki.

Zgornja opredelitev se sliši dobro, saj predvideva, da lahko kljub razlikam in konfliktom med posamezniki in skupinami najdemo skupni jezik ter v sožitju iščemo skupne rešitve na skupne probleme. Vendar iz izkušenj vemo, da ni vedno tako. Še več, v sodobnem svetu smo pogosto priča nasilju in najrazličnejšim konfliktom. Zato obstajajo tudi definicije politike, ki v izhodišču pravijo, da si je treba priznati, da bodo razlike in konflikti vedno obstajali in da jih ne moremo nikoli popolnoma odpraviti. Namen politike tako ne sme biti proces, usmerjen k uresničevanju ideala harmonične in ne konfliktne družbe, temveč mora biti to proces, kjer so razlike in konflikti prepoznani in jih je mogoče tudi soočiti. Takšno razumevanje politike sloni na ideji, da konflikti niso vedno nasilni in destruktivni, temveč je soočenje nasprotujočih si pogledov, družbenih praks, idej, norm in vrednot lahko za družbo koristno. To pa zato, ker (lahko) prinaša nova spoznanja, uvide, rešitve in boljše medsebojno razumevanje.

Tudi ob tej zgornji opredelitvi politike se nam ne bi bilo treba ustaviti, saj je načinov razumevanja politike še veliko. Toda namesto da jih naštevamo dalje, se je smiselno vprašati, kje politika sploh poteka. Nekateri, na primer že omenjeni Bernard Crick, bodo rekli, da je politična dejavnost pravzaprav neizogibna, ker je vedno razlika v moči, ki jo imamo posamezniki ali skupine, in je zato prisotna v vsakršnih družbenih odnosih. Drugi pa se bodo osredotočili na bolj institucionalizirane prostore političnega udejstvovanja, kot so na primer volitve in parlament. Eden ključnih okvirov, ki vključuje stalne institucije, zagotavlja javne storitve, uveljavlja zakone, zagotavlja varnost in s tem upravljanje družbenopolitičnega življenja, je država.

**Država**

Država bistveno zaznamuje naša življenja. Samo pomislimo: ko smo na primer nekje na potovanju ali dopustu v tujini in nas nekdo vpraša, od kod smo, skorajda vedno odgovorimo, iz katere države prihajamo. Ko se v družbi pojavi kakšna večja težava in jo je treba rešiti, pogosto slišimo ali rečemo, da mora to urediti država. Skratka, za državo se zdi, da je vseprisotna. Po drugi strani pa so se v času pospešene globalizacije pojavile ideje, da bo država počasi, vendar zagotovo izginila. Kot so pojasnjevali nekateri analitiki, naj bi bilo svetovno gospodarsko povezovanje tako silovito in drugi akterji, kot so korporacije in nadnacionalne civilnodružbene organizacije, tako močni, da država ne bo več potrebna oziroma bo tako nemočna, da bo postala nepomembna. Toda kmalu se je izkazalo, da imajo države še vedno pomembno vlogo pri tem, kako organiziramo svoje politično življenje in delovanje.

Države so torej prevladujoč način političnega organiziranja in posebna ureditev, ki je sestavljena iz treh ključnih elementov, in sicer oblasti, ozemlja in prebivalstva.

Država so torej njeni prebivalci, hkrati pa je njen pomembni del tudi oblast, ki red vzdržuje s sredstvi prisile, kot sta vojska in policija. Seveda pa slednji nista edini način, kako država vzdržuje red na svojem ozemlju. To država počne tudi z zakoni, in sicer tako, da prebivalcem zagotavlja določeno mero varnosti in storitve v zameno za njihovo spoštovanje reda.

Eden od ključnih terminov, ki utemeljujejo državo, je suverenost. Pogosto lahko slišimo, na primer v medijih, da je katera država kršila suverenost druge države. Ko se zgodi kaj takšnega, so države lahko hitro v konfliktu, ki potencialno vodijo tudi v vojne. Kaj je torej suverenost, ki je še vedno ključno načelo držav? Suverenost se nanaša na glavni vir avtoritete v družbi. To pomeni, da je suveren najvišji in končni odločevalec v skupnosti. V državi je to oblast, ki pa v demokratičnih družbah ni samovoljno v rokah le enega posameznika ali skupine, temveč izhaja iz ljudstva. To torej pomeni, da ima oblasti tisti, ki mu jo podeli ljudstvo.

Običajno je v demokratičnih družbah oblast razdeljena na tri veje, in sicer na zakonodajno, izvršno in sodno. K demokratični delitvi oblasti se bomo še vrnili. Sicer pa lahko razločujemo med notranjo in zunanjo suverenostjo. Notranja suverenost se nanaša na izvajanje oblasti na državnem ozemlju. Zunanja suverenost pa je mednarodno priznanje oblasti in njenih pristojnosti v neki državi. Besedna zveza »suverena država« odraža obe razsežnosti.

**Politična socializacija**

Vsak posameznik, ki želi biti politično aktiven in sodelovati pri političnih odločitvah v državi, v ožji ali širši skupnosti, mora imeti o politiki vsaj nekaj znanja, poznati mora vsaj osnovne procese in politično vsebino družbe, v kateri deluje. Tako kakor lahko govorimo o socializaciji kot procesu, v katerem in prek katerega se posameznik v različnih fazah prilagaja družbi, spoznava njeno vsebino, se uči živeti in se vključuje v družbo, tako lahko tudi pri politični socializaciji govorimo o usklajevanju posameznika s politično vsebino njegove družbe. Pomembno se je torej zavedati, da posamezniki ne moremo kar tako politično delovati, temveč je to mogoče le s posrednim ali neposrednim učenjem o tem, kaj je politika, kaj so politične vsebine in politični procesi ter kako se lahko politično udejstvujemo. Seveda so načini politične socializacije različni.

Znanje o politiki pridobimo v družini, šoli ali skupini prijateljev. Ne glede na to, kako se kot posamezniki usklajujemo s politično vsebino družbe, v kateri živimo, pa je ta proces vedno večplasten in poteka pravzaprav celotno življenje.

**Demokracija** je oblika vladavine, v kateri imajo vsi (polnoletni) državljani enak glas pri odločitvah, ki vplivajo na njihovo življenje. Demokracija ljudem omogoča, da enakovredno sodelujejo v političnih procesih, kot so oblikovanje in predlaganje zakonov ter sprejemanje zakonodaje.

Čeprav obstaja več različic demokratičnih političnih sistemov, pa lahko govorimo o dveh osnovnih oblikah, in sicer neposredni in predstavniški demokraciji.

Neposredna demokracija je oblika demokracije, pri kateri ljudje neposredno sodelujejo pri političnih odločitvah. Neposredno demokracijo so poznali že v antični Grčiji, največ pa vemo o delovanju neposredne demokracije v Atenah. V tej mestni državici, ali polisu, so se državljani, stari vsaj 20 let, zbrali 40-krat na leto in odločali o različnih zadevah, med drugim tudi o tem, ali naj Atene vstopijo v vojno s katerim od drugih polisov ali naj sklenejo premirje. Toda čeprav imamo atensko demokracijo velikokrat za zibelko ali rojstni kraj (zahodne) demokracije, je treba opozoriti, da so pri odločitvah sodelovali le odrasli moški, medtem ko so bili ženske, tujci in sužnji izključeni in niso smeli politično sodelovati. ( 1.1 in 1.2)

Danes ni demokratične države, ki bi imela zgolj neposredno demokracijo in bi tako ljudje odločali o političnih zahtevah. Med drugim je ovira seveda tudi to, da imajo današnje države veliko večje število prebivalcev, kot so jih imele mestne državice v antiki. Zato je običajno, da imamo v predstavniškem demokratičnem sistemu nekatere mehanizme, ki omogočajo neposredno participacijo ljudi. Takšna mehanizma sta v Sloveniji na primer ljudska iniciativa in referendum. Ljudska iniciativa se pojavlja v obliki zakonske in ustavno revizijske iniciative. To pomeni, da lahko 30.000 volivcev predlaga spremembo ustave in 5000 volivcev spremembo zakona. Predlog za začetek ljudske iniciative lahko poda vsak volivec, politična stranka ali drugo združenje državljanov. Predlog za začetek postopka za spremembo ustave oziroma predlog zakona pošlje državnemu zboru predstavnik volivcev. Predlog zakona mora biti pripravljen tako, kot to zahteva Poslovnik Državnega zbora in mora imeti vse predvidene elemente. Če je pobuda popolna (je pravilno pripravljena in obsega vso zahtevano dokumentacijo), potem je določen rok za zbiranje podpisov, ki je 60 dni. V teh 60 dneh mora pobudnik zbrati 5000 podpisov (ali 30.000, če gre za pobudo spremembe ustave). Če so podpisi v tem roku zbrani, potem je državni zbor dolžan predlog zakona obravnavati. Ali bo predlog zakona sprejet, pa je seveda odvisno od poslancev in njihovega glasovanja. Referendum pa je še ena oblika neposredne demokracije, pri čemer imamo v Sloveniji več vrst referendumov. Med drugim poznamo zakonodajni referendum ali referendum o mednarodnih povezavah. Še ena oblika referenduma pa je tudi splošni ljudski referendum ali plebiscit, v katerem prebivalstvo na kakem ozemlju odloča o njegovi priključitvi določeni državi ali o razdružitvi z njo.

Kot smo že večkrat omenili, so danes demokratični politični sistemi utemeljeni na predstavništvu. Če so v neposredni demokraciji ljudje vladali sami sebi, je danes demokratično načelo, da oblast izvajajo izvoljeni predstavniki. Bistveno je torej, da ljudje oblast oziroma tiste, ki so na oblasti, izvolijo. Volitve kot poseben politični mehanizem imajo pri tem seveda ključno vlogo. Volitve morajo biti svobodne in poštene, kandidati pa morajo za glasove volivcev tekmovati. Prav tako morajo do svojih volivcev delovati odgovorno in zagotavljati, da bodo pri svojem delovanju sledili interesom in zahtevam ljudi. Ni dovolj, da so volitve svobodne in poštene, temveč je nujno, da se periodično ponavljajo, kar pomeni, da je oblast časovno omejena. S tem se tisti, ki so izvoljeni, zavedajo, da bodo morali volivcem pokazati in dokazati, da so delovali v njihovem interesu in da so vredni nadaljnjega zaupanja. Sicer jih volivci ne bodo več volili in bodo poiskali nekoga drugega oziroma drugo politično stranko, za katero bodo menili, da bo bolje opravljala svoje delo.

Čeprav so volitve ključna prvina predstavniške demokracije, pa seveda niso edina. Omenili smo že, da so del političnega sistema tudi demokratične norme in vrednote ter odnos ljudi do politike, političnih vprašanj in politične ureditve v državi.

Med drugim sta to svoboda izražanja in združevanja. Prav tako morajo imeti ljudje pravico ne le voliti, temveč pravico, da kandidirajo za politične funkcije. Imeti morajo različne vire informacij, ki zagotavljajo, da vedo, kako deluje oblast. Vse te svoboščine mora država zagotavljati in varovati, kar počne na več načinov. Na primer prek institucij, kakršen je Varuh človekovih pravic. Ta institucija opozarja na morebitno samovoljo oblasti, na morebitno poseganje v človekove pravice in temeljne svoboščine posameznikov in skupin. Pa ne le ustavno določenih pravic in svoboščin, temveč lahko opozarja in skuša odpravljati kakršnekoli kršitve katerekoli pravice posameznika s strani nosilcev oblasti.

Nedemokratične države: avtoritarni sistem

Morda se zdi samoumevno, da so (politične) pravice in svoboščine ljudi zagotovljene in varovane, vendar ni vedno tako. V svetu je tudi danes večina držav, kjer le stežka ali sploh ne moremo govoriti o demokraciji. Takšnim državam rečemo nedemokratične ali avtoritarne države. Tako kot pri demokracijah poznamo tudi več oblik avtoritarnih sistemov. Takšna oblast je pogosto vzdrževana tako, da nad ljudstvom izvaja represijo, mu onemogoča politično sodelovanje. Prav tako ni zagotovljena politična pluralnost, se pravi, da ljudje nimajo možnosti izbirati, kdo bo na oblasti. Ljudje torej politično ne sodelujejo, čeprav se včasih zdi, da oblasti aktivno izkazujejo podporo, na primer na zborovanjih. Toda pomembno se je zavedati, da avtoritarna oblast ljudi velikokrat (nasilno) masovno mobilizira, s čimer želi prikazati, da ima v ljudstvu široko podporo. Toda pri tem gre za politično mobilizacijo ljudi in ne za njihovo dejansko sodelovanje v političnih procesih.

Ko govorimo o avtoritarnih sistemih, velikokrat zasledimo izraze, kot so enostrankarski sistem, diktatura in totalitarizem. Čeprav se zdi, da gre za različne avtoritarne sisteme in je takšna delitev enostavna, vseeno ni takšna, saj je lahko nek avtoritarni sistem hkrati diktatura in enostrankarski sistem. Na kratko zato poglejmo, kaj ti izrazi pomenijo. V državi, kjer je na oblasti zgolj ena stranka in so druge prepovedane ali pa zatirane, govorimo o enostrankarskem sistemu. Takšen sistem je na primer na Kubi, kjer je dovoljena le ena stranka, in sicer Komunistična partija Kube. Kot že vemo, v demokratičnih sistemih obstajajo različne stranke, ki med seboj enakovredno tekmujejo za glasove volivcev. V enostrankarskem sistemu pa takšnega tekmovanja ni in ljudje nimajo možnosti izbire.

Diktatura je oblika oblasti, za katero je značilno, da jo ima v rokah en posameznik ali skupina voditeljev, ki zavračajo politični pluralizem, si podredijo medije in nazadnje tudi ljudstvo. Če ima v diktaturi vodilni položaj ena oseba, govorimo o diktatorju, ki si velikokrat tudi nadene naziv, s katerim želi izpostaviti svojo veličino. Za diktatorje velja, da imajo močno osebnost in jim zato množice sledijo, s tem pa si zagotovijo nadvlado in tudi sorazmerno stabilnost sistema. Med drugim poznamo vojaške diktature, v kateri oblast prevzamejo vojaški voditelji, enostrankarske diktature, kjer je na oblasti ena stranka, in enoosebne diktature, kjer je na vrhu družbene in politične piramide ena oseba. Pri slednji ima torej oblast v rokah le ena oseba, ki pa ima lahko podporo v vojski in/ali politični stranki. Toda v primeru osebne diktature nima ne vojska ne politična stranka pomembne moči in ne delujeta neodvisno oziroma izven moči diktatorja. Primere vojaških diktatur najdemo v nekaterih afriških državah, na primer v Sudanu in Čadu. Poznamo še monarhične diktature, kjer je na čelu države prav tako ena oseba, vendar je na oblast prišla na podlagi nasledstva. Če ima vladar le simbolno vlogo, potem ne moremo govoriti o diktaturi. Poznamo na primer demokratične ureditve, kjer je na čelu države monarh. Takim ureditvam običajno rečemo ustavne monarhije, ker je monarhova oblast omejena z ustavo in je običajno zgolj simbolne narave. Če pa ima moč skoncentrirano v svojih rokah oziroma v rokah družine, pa seveda govorimo o absolutni monarhiji, ki je avtoritarna oblika monarhije.

Skrajna oblika avtoritarnega sistema je totalitarizem, ki podobno kot drugi avtoritarni sistemi prepoveduje opozicijske stranke, omejuje politično pluralnost in v tem smislu centralizira oblast. Najpomembnejša značilnost totalitarnih držav pa je vsesplošen (totalen) nadzor nad javnim in zasebnim življenjem. Gre za oblast, ki prodre v vse pore družbenega in praktično nič ni zunaj njenega dometa. Oblastniki v totalitarnih državah največkrat utemeljujejo svojo oblast s propagando, ki jo širijo prek močno nadzorovanih medijev, kot sta televizija in radio. Še ena od ključnih značilnosti, poleg totalnega nadzora družbe, je stalna uporaba nasilja in tudi masovni poboji dela prebivalstva, ki režimu nasprotuje ali je razumljeno kot manjvredno. Najbolj znani totalitarni režimi so bili nacistični režim v času nemškega tretjega rajha, italijanski fašistični režim pod vodstvom Mussolinija in sovjetski v času, ko je bil na oblasti Stalin. Danes sta med vsemi državami dve taki, ki ju označujemo kot totalitarni, in sicer Severna Koreja in Eritreja. Avtoritarnih držav, sploh pa v totalitarni različici, je po svetu vse manj, čeprav po drugi strani podatki kažejo, da ima še vedno veliko držav po svetu nekatere elemente demokracije, vendar obenem tudi nedemokratične elemente. Kot ugotavljajo nekateri politologi, je celo v Evropski uniji mogoče v nekaterih državah članicah opaziti vpeljevanje nekateri avtoritarnih elementov, kot so omejevanje svobode medijev ipd. Pomembno se je torej zavedati, da ni vedno jasne slike, ali je neka država demokratična ali nedemokratična, v vsakem primeru pa si velja zapomniti, da demokracija ni samoumevna, temveč je zanjo treba ves čas skrbeti, jo negovati in opozarjati na morebitne procese v družbi, ki bi potencialno lahko vodili k njeni krnitvi.